SKRIFTLIG FORESPØRGSEL P-3360/00

af Mihail Papayannakis (GUE/NGL) til Kommissionen

(20. oktober 2000)

Om: Situationen for slagterierne i Grækenland

Siden den 1. oktober 2000 er tre slagterier i præfekturet Achaia blevet lukket efter påbud fra Kommissionen, idet de ikke opfyldte de sundhedsmæssige bestemmelser. Kommissionen bedes på baggrund af den rolle, som slagterierne spiller for kødets sundhed og forbrugernes sundhed, oplyse, om den er tilfreds med moderniseringen af slagterierne i Grækenland og hvorledes den vurderer udviklingen på dette område, som den yder støtte til. Hvor stort et beløb blev der bevilget til moderniseringen af slagterierne, hvilket beløb blev der udbetalt, og hvad var resultaterne heraf?

Kommissionen bedes ligeledes oplyse, i hvilket omfang Grækenland overholder følgende direktiver:

- 93/118(1) og 96/43(2) om finansieringen af veterinærundersøgelse og -kontrol af fersk kød og fjerkrækød,

- 97/12(3) om veterinærpolitimæssige problemer ved handel inden for Fællesskabet med kvæg og svin,

- 97/76(4) om reglerne for hakket kød og tilberedt kød,

- 97/78(5) og 97/79(6) om tilrettelæggelsen af veterinærkontrollen for tredjelandsprodukter, der føres ind i Fællesskabet.

Har Grækenland i forbindelse med hver enkelt af de ovennævnte direktiver truffet de nødvendige gennemførelsesforanstaltninger? I bekræftende fald, anvendes de korrekt? I benægtende fald, har man iværksat proceduren for overtrædelse af fællesskabslovgivningen, og på hvilket stadium i i proceduren befinder man sig for hvert enkelt direktivs vedkommende?

(1) EFT L 340 af 31.12.1993, s. 15.

(2) EFT L 162 af 1.7.1996, s. 1.

(3) EFT L 109 af 25.4.1997, s. 1.

(4) EFT L 10 af 16.1.1998, s. 25.

(5) EFT L 24 af 30.1.1998, s. 9.

(6) EFT L 24 af 30.1.1998, s. 31.

Svar afgivet på Kommissionens vegne af David Byrne

(20. december 2000)

Kommissionens Fødevare- og Veterinærkontor (FVO) foretager regelmæssigt kontrolbesøg i medlemsstaterne for at kontrollere, om EU's sundhedsbestemmelser overholdes i slagterierne.

Under et kontrolbesøg på græske fjerkræslagterier blev der konstateret mangler. Under et nyt kontrolbesøg i september 2000 kontrollerede FVO svine- og kvægslagterier. På grundlag af inspektionsrapporten, som snart er færdigudarbejdet, vil Kommissionen afgøre, hvilke skridt den vil tage for at sikre, at EU-reglerne anvendes korrekt.

Kommissionen følger nøje gennemførelsen af EU-direktiverne, bl.a. på veterinærområdet. Den manglende meddelelse af nationale foranstaltninger til gennemførelse af direktivet, som det ærede medlem henviser til, har ført til, at der er indledt en overtrædelsesprocedure i henhold til EF-traktatens artikel 226 (tidl. artikel 169). For så vidt angår overtrædelsesprocedurerne vedrørende direktiv 97/76/EF og 97/78/EF, som var nået til den begrundede udtalelse, så har de kunnet henlægges, efter at de græske myndigheder har vedtaget gennemførelsesbestemmelser. For så vidt angår direktiv 97/12/EF (åbningsskrivelse afsendt i 2000) og 97/79/EF (begrundet udtalelse afgivet i 2000) er procedurerne fortsat i gang. For så vidt angår direktiv 93/118/EF og 96/43/EF har Kommissionen været nødt til at indlede overtrædelsesprocedurer i henhold til EF-traktatens artikel 228, idet Grækenland ikke har efterkommet Domstolens domme fra 1998 og 1999. Procedurerne er nu nået til henholdsvis åbningsskrivelsen (direktiv 96/43/EF) og den begrundede udtalelse (direktiv 93/118/EF).

Hvad angår EU-støtten til modernisering af slagterierne tager den naturligvis bl.a. sigte på at bringe dem i overensstemmelse med EU's sundhedsforskrifter. Ifølge de oplysninger, Kommissionen har til rådighed, er der indtil udgangen af 1999 i alt indgået forpligtelser for 36,8 mio. EUR for slagterier under kødsektoren i henhold til forordning (EF) nr. 951/97 af 20. maj 1997 om forbedring af vilkårene for forarbejdning og afsætning af landbrugsprodukter(1). Heraf udgør støtten fra Den Europæiske Udviklings- og Garantifond for Landbruget (EUGFL), Udviklingssektionen, 17,8 mio. EUR i den forløbne programperiode 1994-1999. Beløbene vedrører 100 slagterier. Ved udgangen af september 2000 var arbejdet færdigt på 28 slagterier, hvilket udgør en gennemførelsesprocent (for færdige projekter) på 28. Dette tal er ganske rigtigt lidet tilfredsstillende, navnlig når man sammenligner med de vægtede gennemsnit i andre sektorer i Grækenland vedrørende forarbejdning og afsætning af landbrugsprodukter, som støttes efter nævnte forordning, selv om man skal tage i betragtning, at projektgennemførelsen og betalingerne også kan strække sig ud over 2000 og 2001.

Kommissionen erkender således, at moderniseringsinvesteringerne i slagterierne ifølge sektorens natur kun kan realiseres langsomt og med visse problemer, men finder ikke desto mindre, at Grækenland er kommet temmelig langt bagud med moderniseringen af slagterierne.

(1) EFT L 142 af 2.6.1997.